รัฐบาลไทย-ข่าวทำเนียบรัฐบาล-รมว.เกษตรฯ สั่งจับตาปริมาณน้ำเพิ่มเติมจากฝนตกรอบใหม่ พบ 5 จังหวัดคาดมีมวลน้ำเกิดใหม่กระทบต่อพื้นที่ลุ่มต่ำในวงแคบ
วันอังคารที่ 17 มกราคม 2560
รมว.เกษตรฯ สั่งจับตาปริมาณน้ําเพิ่มเติมจากฝนตกรอบใหม่ พบ 5 จังหวัดคาดมีมวลน้ําเกิดใหม่กระทบต่อพื้นที่ลุ่มต่ําในวงแคบ
รมว.เกษตรฯ สั่งจับตาปริมาณน้ําเพิ่มเติมจากฝนตกรอบใหม่ พบ 5 จังหวัดคาดมีมวลน้ําเกิดใหม่กระทบต่อพื้นที่ลุ่มต่ําในวงแคบ พร้อมกําชับทุกหน่วยเร่งช่วยเหลือประชาชนทันที
พลเอกฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ เปิดเผยว่า จากสถานการณ์น้ําท่วมในพื้นที่ภาคใต้ที่ยังคงมีน้ําค้างอยู่ในพื้นที่ลุ่มต่ําบางพื้นที่ ซึ่งฝนระลอกใหม่ในช่วง 16 – 20 ม.ค.นี้ กรมชลประทานยังได้คาดการณ์ปริมาณน้ําที่เกิดขึ้นเพิ่มเติม คือ จ.สงขลา คาดว่ามีน้ําเพิ่ม 279 ล้าน ลบ.ม. จ.พัทลุง คาดว่ามีน้ําเพิ่ม 103 ล้าน ลบ.ม. จ.ตรัง คาดว่ามีน้ําเพิ่มขึ้น 121 ล้าน ลบ.ม. จ.นครศรีธรรมราช คาดว่ามีน้ําเพิ่มขึ้น 179 ล้าน ลบ.ม. จ.สุราษฎร์ธานี คาดว่ามีน้ําเพิ่มขึ้น 116 ล้าน ลบ.ม. โดยคาดว่ามวลน้ําที่เกิดใหม่ จะมีผลกระทบต่อพื้นที่ลุ่มต่ําในวงแคบ จึงได้สั่งการให้กรมชลประทาน นําเครื่องมือไปเตรียมพร้อมในพื้นที่ 5 จังหวัด ในจุดที่เป็นลุ่มต่ํา น้ําท่วมซ้ําซาก นอกจากนี้ ในส่วนของกรมปศุสัตว์ ได้ขนย้ายเสบียงหญ้า อาหารสัตว์ พร้อมระดมสัตวแพทย์ 200 คน เข้าพื้นที่เตรียมพร้อม ฟื้นฟูสัตว์ และสั่งการให้เจ้าหน้าที่ของกระทรวงเกษตรฯติดตามสถานการณ์ และให้คําแนะนํา ช่วยเหลือประชาชนและเกษตรกรในทันที รวมทั้งเน้นย้ําให้เตรียมการตั้งแต่เนิ่น โดยเฉพาะการเคลื่อนย้ายเครื่องมือ เสบียงหญ้า สิ่งของเข้าพื้นที่ เนื่องจากระบบขนส่งอาจจะใช้ไม่ได้
ทั้งนี้ กรมชลประทานได้คาดการณ์ปริมาณน้ําฝนในช่วงวันที่ 16 - 20 ม.ค. 60 ว่าจะทําให้เกิดน้ําสะสมเพิ่มเติมในพื้นที่ โดยบริเวณที่มีฝนตกหนัก คือ พื้นที่รอบทะเลสาบสงขลา ได้แก่ อ.เมือง อําเภอโดยรอบ จ.พัทลุง และ คาบสมุทรสทิงพระ อ.กระแสสินธุ์ จ.สงขลา โดยคาดว่ามีฝนสะสม 3 วันประมาณ 400 มม. พื้นที่ที่ฝนตกหนักรองลงมา คือ จ.ตรัง ในแถบพื้นที่ต่อเนื่องจาก จ.พัทลุง ได้แก่ อ.นาโยง อ.ห้วยยอด อ.เมืองตรัง คาดว่ามีฝนสะสม 3 วัน ประมาณ 300 - 400 มม. จ.นครศรีธรรมราช ซึ่งอยู่เหนือแนวฝนหลัก แบ่งเป็น 2 พื้นที่ คือ พื้นที่ลุ่มน้ําปากพนัง ซึ่งอยู่ใกล้ทะเลสาบสงขลา คาดว่ามีฝนสะสม 3 วัน ประมาณ 200 มม. ส่วนในพื้นที่ อ.เมือง ซึ่งอยู่ห่างขึ้นไปทางด้านเหนือ คาดว่ามีฝนสะสม 3 วัน ประมาณ 100 - 200 มม. จ.สุราษฎร์ธานี ซึ่งอยู่ห่างแนวฝนหลักไปทางเหนือค่อนข้างมาก คาดว่าปริมาณฝนสะสม 3 วัน ไม่มากนัก โดยคาดว่า อ.ชัยบุรี มีฝนสะสม 3 วัน ประมาณ 100 มม. ส่วนอําเภอ และ จังหวัดอื่น ๆ คาดว่ามีฝนสะสม 3 วัน ต่ํากว่า 100 มม.
สําหรับสถานการณ์น้ําท่วมในพื้นที่ภาคใต้นั้น ขณะนี้พบว่า จ.นครศรีธรรมราช ลุ่มน้ําปากพนัง มีน้ําค้างอยู่ในพื้นที่ 263 ล้าน ลบ.ม. โดยในระยะนี้น้ําเริ่มระบายลงทะเลได้น้อยลง เนื่องจากอยู่ในช่วงน้ําทะเลหนุน และน้ําลดระดับลงมาก บางพื้นที่ต่ํากว่าคันนา คันคลอง ประกอบกับมีสิ่งกีดขวางทางน้ําอื่น ๆ ทําให้น้ําไหลไม่สะดวก ซึ่งโดยปกติปลายฤดูฝนจะมีน้ําค้างในพื้นที่ในทุ่งนาคูคลองประมาณ 200 ล้าน ลบ.ม. สําหรับใช้ในฤดูแล้ง ขณะที่ จ.สุราษฎร์ธานี ระดับน้ําในแม่น้ําตาปี ใน อ.เวียงสระ สูงกว่าตลิ่ง 0.31 เมตร และ อ.พุนพิน สูงกว่าตลิ่ง 1.53 เมตร ระดับน้ําลดลงอย่างต่อเนื่อง ส่วน อ.เมือง กรมชลประทานและทางกองทัพเรือ ได้ร่วมกันผลักดันน้ําลงทะเล ระดับน้ําต่ํากว่าตลิ่งมาก พร่องน้ํารอรับมวลน้ําจาก อ.เวียงสระ อ.เคียนซา และ อ.พุนพิน กับน้ําฝนที่จะตกใหม่ในช่วงวันที่ 16 - 20 ม.ค. 60 และ จ.ตรัง ระดับน้ําในแม่น้ําตรังลดลงต่ํากว่าตลิ่งทั้งใน อ.เมือง และ อ.ใกล้เคียง
ด้านนายธีรภัทร ประยูรสิทธิ ปลัดกระทรวงเกษตรและสหกรณ์ กล่าวว่า ศูนย์ติดตามและแก้ไขปัญหาภัยพิบัติด้านการเกษตร กระทรวงเกษตรและสหกรณ์ ได้รายงานผลกระทบด้านการเกษตรในพื้นที่ประสบอุทกภัยภาคใต้ ตั้งแต่วันที่ 1 ธ.ค. 59 –16 ม.ค. 60 พื้นที่ประสบภัย 12 จังหวัด ได้แก่ จังหวัดกระบี่ ชุมพร ตรัง นครศรีธรรมราช พัทลุง ระนอง สุราษฎร์ธานี นราธิวาส ปัตตานี ยะลา สงขลา และประจวบคีรีขันธ์ โดยด้านพืช เกษตรกรได้รับผลกระทบ 449,524 ราย พื้นที่ได้รับผลกระทบเบื้องต้นรวม 1,055,091 ไร่ แบ่งเป็น ข้าว 273,372 ไร่ พืชไร่ 46,353 ไร่ พืชสวนและอื่น ๆ 735,365 ไร่ ด้านประมง เกษตรกรได้รับผลกระทบ 20,906 ราย พื้นที่เพาะเลี้ยงสัตว์น้ําได้รับผลกระทบรวม 38,001 ไร่ กระชังที่ได้รับความเสียหาย 95,116 ตารางเมตร ด้านปศุสัตว์ เกษตรกรได้รับผลกระทบ 190,647 ราย สัตว์ได้รับผลกระทบรวม 8,857,120 ตัว ซึ่งกรณีความเสียหายที่เกิดขึ้นจริง กระทรวงเกษตรฯ จะเร่งดําเนินการสํารวจเพื่อให้ความช่วยเหลือโดยเร่งด่วนต่อไป
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai